代書寄上裴六冀劉二潁
作者：獨孤及
朝代：唐

paragraphs: 昔余馬首東，君在海北汭。
盡屏簿領書，相與議巖穴。
載來詣佳境，每山有車轍。
長嘯林木動，高歌唾壺缺。
此辭月未周，虜馬嘶絳闕。
猛虎踞大道，九州當中裂。
聞君棄孤城，猶自握漢節。
恥栖惡木影，忍與故山別。
脫舄挂嶺雲，冏然若鳥逝。
唯留潺湲水，分付練溪月。
爾來大谷梨，白花再成雪。
關梁限天險，歡樂竟兩絕。
大盜近削平，三川今底寧。
句芒布春令，屏翳收雷霆。
伊洛日夜漲，鳴臯蘭杜青。
騫騫兩黃鵠，何處遊青冥。
疇昔切玉刃，應如新發硎。
及時當樹勳，高懸景鐘銘。
莫抱白雲意，徑往丹丘庭。
功成儻長揖，然後謀滄溟。